Robert G. Nairn (gebore in 1950) is 'n Suid-Afrikaanse Boeddhistiese onderwyser en skrywer. Hy is gebore en het grootgeword in Rhodesië. Nairn is 'n volgeling van Tibetaanse Boeddhisme; spesifiek Karma Kagyu. Nadat hy gradueer aan die Universiteit van Rhodesië met 'n LL.B (Hons) (Londen) ontvang hy 'n Statebondsbeurs vir nagraadse studie in die Verenigde Koninkryk. Hy studeer daarna kriminologie en sielkunde aan King's College, Londen en verwerf ook 'n nagraadse diploma in kriminologie aan die Universiteit van Edinburgh. Daarna keer hy na Rhodesië terug om aldaar te praktiseer as advokaat van die Hooggeregshof. Nairn is op 21-jarige leeftyd aangestel as landdros, wat hom die jongste persoon gemaak het om aangestel te word in die pos in die destydse Rhodesië. Hy het voortgegaan om die privaatsekretaris van die Minister van Justisie, Reg en Orde van daardie land te word, asook 'n senior dosent in die Regte en kriminologie aan die destydse Universiteit van Rhodesië. Nairn het na Suid-Afrika verhuis en 'n senior lektor in die Regte aan die Universiteit van Kaapstad, en later 'n professor in regte en kriminologie en die direkteur van die Instituut vir Kriminologie aan dieselfde instelling, geword.